安察洛堤父子檔拆夥 細安下季或執教西維爾
2024年04月16日 20:01
東網電視
更多新聞短片
安察洛堤(左)認為兒子大衞(右)可以成為名帥。(Getty Images)
皇馬主帥安察洛堤教波功力深厚,跟住佢擔任助教嘅囝囝大衞安察洛堤,自然喺爸爸身上學到唔少嘢,根據皇馬隨隊記者蒙迪爆料,「細安」學有所成,打算下季獨立發展,可能執教另一支西甲球隊西維爾,同老竇打對台。
現年34歲嘅大衞安察洛堤出身於AC米蘭青訓系統,但從未為一隊上陣,僅效力過意大利低組別球隊,而且20歲就掛靴,由2016年開始追隨安察洛堤。「肥安」執教拜仁慕尼黑、拿玻里、愛華頓,皇馬,都由大衞擔任助教。據悉擁有運動科學學位嘅「細安」擅長數據分析,平時為爸爸提供唔少意見,兩父子互補長短。
不過,「細安」唔想一直靠父蔭,上年7月已考取歐洲足協教練牌,為將來做主帥鋪路,準備今夏離開皇馬。由於安察洛堤名氣夠響,據悉西維爾及幾支英超球隊都有意邀請「細安」領軍。
安察洛堤亦為囝囝「助攻」,大讚佢可以成為出色教練:「大衞性格嚴肅,目前負責我哋教練團大部份工作,佢同我有相似執教理念,經驗亦愈來愈豐富,我認為佢有能力成為名帥,佢現時係我嘅助教,話唔定有朝一日,我反過來做佢嘅助教。」球迷下季隨時可以睇到安察洛堤父子喺場上交鋒。